**Csokonyavisonta Község Önkormányzata Képviselő-testületének**

**15/2016. (XI. 28.) önkormányzati rendelete**

**a járművek közlekedésének helyi közutakon történő súlykorlátozásáról,**

**a behajtási engedélyek kiadásának rendjéről**

Csokonyavisonta Község Önkormányzatának Képviselő-testülete az államháztartásról szóló 2011. évi CXCV. törvény (a továbbiakban: Áht.) 23. §. (1) bekezdésében kapott felhatalmazás alapján, valamint a közúti közlekedésről szóló 1988. évi I. törvény 3. §. (1) , 34. §. (2) bekezdései, továbbá az utak forgalomszabályozásáról és a közúti jelzések elhelyezéséről szóló 20/1984. (XII.21.) KM rendelet 2. §. (1) bekezdésében meghatározott feladatkörében eljárva az Önkormányzat törzsvagyonának részét képező helyi közutak és műtárgyaik állagának megóvása, fenntartása és a helyi közutakon való biztonságos közlekedés biztosítása céljából a következő rendeletet alkotja:

**A rendelet hatálya**

**1. §.**

(1) A rendelet hatálya kiterjed minden olyan járműre, járműszerelvényre ( továbbiakban: jármű), amelynek legnagyobb össztömege az önkormányzat által megállapított súlykorlátozás mértékét meghaladja.

(2) A rendelet területi hatálya kiterjed: Csokonyavisonta Község közigazgatási területén a „Súlykorlátozás- a táblán megjelölt tonnánál nagyobb össztömegű járművel közlekedni tilos- kivéve engedéllyel” közúti jelzőtáblák hatálya alá tartozó önkormányzati tulajdonban lévő belterületi közterületre (továbbiakban helyi közút) terjed ki.

(3) A rendelet személyi hatálya kiterjed minden olyan jármű tulajdonosra, üzembentartóra és használóra, aki (2) bekezdés szerinti helyi közúton az (1) bekezdés szerinti gépjárművel hajt be.

**2.§.**

Az 1. §. (2) bekezdésben meghatározott helyi közútra az 1. §. (1) bekezdés szerinti járművel behajtani csak az Önkormányzat által kiadott behajtási engedéllyel lehet.

**3. §.**

A rendelet hatálya nem terjed ki a közfeladat ellátásának idejére

- a fegyveres erők, a rendőrség, a büntetés-végrehajtás,

- a mentők, a polgári védelem, a katasztrófa védelem által üzemben tartott, katasztrófa elhárítását, megelőzését, segítségnyújtást, műszaki és baleseti mentést végző,

- az út-, vagy közműépítést, illetve az út- vagy közmű fenntartást, javítást, tisztítást végző,

- a kötelező közszolgáltatást végző szolgáltatóknak a feladat ellátásának idejére

- az önkormányzat tulajdonában lévő, illetve az önkormányzat által megrendelt feladatot ellátó járművekre

valamint a külön jogszabályban meghatározott postai szolgáltatást végző járművekre.

**Az engedély kiadásának feltételei**

**4. §.**

(1) A behajtási engedély kiadása iránti kérelmet az erre rendszeresített nyomtatványon (1. sz. melléklet) az adott járműre vonatkozóan, a jármű üzemben tartója, tulajdonosa vagy használója (továbbiakban: kérelmező) nyújthat be.

(2) A behajtási engedély egy adott járműre adható ki, amennyiben egy kérelmező több járműre vonatkozóan kíván benyújtani behajtási engedély kérelmet, úgy minden járműre külön behajtási engedélyt kell kiadni.

**Az engedély kiadása**

**5. §.**

(1) A Képviselő-testület a behajtási engedélyek kiadására, az engedélyek esetleges visszavonására a hatáskört a polgármesterre ruházza át az e rendeletben meghatározottak szerint.

(2) A behajtási engedélyt kiadó határozat tartalmazza:

a) a jármű pontos megjelölését:

aa) forgalmi rendszám,

 vontatóból és vontatmányból, illetve tehergépkocsiból/lassú járműből és pótkocsiból álló szerelvénynél csak a vontató (továbbiakban: vontató)

ab) a jármű szerelvény össztömeg,

ac) a vontató gyártmányát

ad) a vontató színét

b) a forgalmi engedélyben üzembentartóként vagy tulajdonosként feltüntetett személy nevét és lakóhelyét, székhelyét

c) a kérelmező nevét,/cégnév és lakóhelyét/székhelyét,

d) az engedély érvényességi idejét (kezdő és záró napot)

e) az engedély sorszámát.

(3) A Behajtási engedély A/5-ös méretű, fekvő szövegelrendezésű, Csokonyavisonta község címerével ellátott kártya, melynek mintáját a 2. sz. melléklet tartalmazza.

**Az engedély érvényessége**

**6.§.**

(1) A behajtási engedély kiadható:

a) az engedélyben meghatározott időponttól számított 30 naptári napra

b) egy évre (az engedély kiadási napjától számított 365 napra).

(2) Az (1) bekezdésben meghatározott érvényességi időn belül érvénytelenné válik, ha az engedély kiadásának az e rendeletben meghatározott feltételei már nem állnak fenn.

(3) Az engedély lejáratát követő napon érvényét veszti.

**Az engedély díja**

**7.§.**

(1) A behajtási engedély kiadásáért a jármű üzemben tartójának (tulajdonosának) a rendelet 3. számú mellékletében meghatározott útfenntartási hozzájárulást kell megfizetni.

(2) Az útfenntartási hozzájárulás mértékét évenként a költségvetési rendelet elfogadásakor vizsgálja felül az Önkormányzat.

(3) Az útfenntartási hozzájárulást a Csokonyavisonta Község Önkormányzatának költségvetési elszámolási számlájára kell befizetni. A behajtási engedély kiadásának feltétele a kiszabott hozzájárulás megfizetésének az igazolása.

**Az engedély felülvizsgálata és visszavonása**

**8.§.**

(1) Az engedély ellenőrzésére jogosult szervek (rendőrség, az önkormányzat ezen feladattal meghatalmazott munkatársa) kezdeményezésére a Polgármester az érvényes engedélyt felülvizsgálhatja, és amennyiben indokolt, határozatával visszavonhatja.

(2) az (1) bekezdés szerinti jogkört a Polgármester akkor is gyakorolhatja, ha az engedély birtokosa az engedély használatának e rendeletben foglalt szabályait időszakonként visszatérően, vagy súlyosan megszegi.

**Az engedély használata**

**9.§.**

(1) Az engedély csak az abban meghatározott járművel való behajtásra használható fel, más járműre nem érvényes. Az engedélyt a jármű vezetőjének jól látható helyen (pl. szélvédőn) kell elhelyeznie.

(2) Az engedélyről bármilyen formában készített másolat nem használható fel.

**Jogkövetkezmények**

**10.§.**

(1) A behajtási engedély nélküli, vagy attól eltérő használat idejére az üzemben tartó (tulajdonos), használó az útfenntartási hozzájárulást köteles megfizetni.

**Záró rendelkezések**

**11. §.**

E rendelet kihirdetését követő napon lép hatályba, kihirdetéséről a jegyző gondoskodik.

Csokonyavisonta, 2016. november 21.

 **Harasztia Attila Balla Róbert**

 polgármester jegyző

A rendelet kihirdetésre került:

Csokonyavisonta, 2016. november 28.

 **Balla Róbert**

 jegyző

**1. számú melléklet**

Behajtási engedély kérelem

A súlykorlátozás mértékénél nagyobb össztömegű járművel

az érintett helyi közútra történő behajtás engedélyezéséhez

**Kérelmező**

neve:

szül. hely, idő:

cégjegyzékszám:

**A gépjármű üzembentartójának,/tulajdonosának**

neve:

címe:

**A gépjármű**

forgalmi rendszáma:

össztömege:

kategóriája

**A behajtással érintett**

ingatlan/közút megnevezése (pontos cím, hrsz.)

célja:

A behajtás tervezett időpontja:

201… év ………….. hó …. naptól,

201… év ………….. hó …. napjáig.

Kérelmező jelen kérelem aláírásával tudomásul veszi, hogy a behajtás során az útban okozott károkért a polgári jog általános szabályai szerint kártérítési kötelezettséggel tartozik.

Csokonyavisonta, 201… év ……….. hó … nap

 …………………………….

 aláírás

**2. sz. melléklet**

**Behajtási engedély**

Csokonyavisonta község

 ………………………………….. történő behajtásához

A gépjármű

forgalmi rendszáma:

össztömege:

kategóriája:

Az engedély érvényességi ideje:

201… év ……..…... hó … naptól 201… év ………….. hó … napjáig.

Csokonyavisonta, 201… év ……………… hó …. nap

 **Harasztia Attila**

 polgármester

**3. sz. melléklet**

A fizetendő útfenntartási hozzájárulás mértéke

a súlykorlátozás mértékében meghatározott tonna össztömeg feletti súly

* 1 hónapra: 100 Ft/tonna
* 1 évre 3500 Ft/tonna